Illum, il-Kunsill laħaq qbil dwar l-opportunitajiet tas-sajd tas-sena d-dieħla fil-Baħar Baltiku, li jiffoka fuq l- irkupru tal-istokkijiet tal-ħut . Il-ministri qablu li jkomplu jnaqqsu l-opportunitajiet tas-sajd għal diversi stokkijiet ta' ħut fil-Baħar Baltiku biex jgħinuhom jirkupraw. Il-ministri ddeċidew li jkomplu l-għeluq tas-sajd tal- bakkaljaw tal-Baltiku tal-Lvant u li jipprovdu biss kwota tal-qbid inċidentali, li għal darb'oħra tnaqqset b'mod sinifikanti meta mqabbla mas-sena l-oħra. L-akbar tnaqqis fil-qabdiet totali permissibbli (TACs) kien għall- aringa tal-parti tal-Punent u dik Ċentrali tal-Baħar Baltiku , f'konformità mal-aħħar parir xjentifiku. Dan il-qbil huwa soluzzjoni vijabbli 'l quddiem għas-sajjieda u r-riżorsi tas-sajd fil-Baħar Baltiku. Huwa ftehim li jsaħħaħ l-isforzi tagħna biex insostnu u ngħinu l-istokkijiet jirkupraw filwaqt li niżguraw l-attivitajiet għas-sajjieda. Julia Klöckner, Ministru Federali tal-Ġermanja għall-Ikel u l-Agrikoltura Il-ministri qablu dwar żieda moderata tat-TACs għall- aringa fil-Golf ta' Riga, il-bakkaljaw tal-Baltiku tal-Punent, il-barbun tat-tbajja', il-laċċa kaħla u s-salamun fiż-żona tal-baċir prinċipali tal-Baħar Baltiku, filwaqt li s-salamun fil-Golf tal-Finlandja ser jitnaqqas b'mod moderat. It-TACs għall- aringa tal-Botnja ser jibqgħu fl-istess livell bħas-sena l-oħra. Il-qbil fid-dettall Abbażi ta' proposta tal-Kummissjoni, il-kwantitajiet maqbula jqisu l-impenn li jintlaħqu l-objettivi tal- Politika Komuni tas-Sajd (PKS), inkluż l-ilħuq tar-Rendiment Massimu Sostenibbli (MSY) , kif ukoll il- parir xjentifiku provdut b'mod partikolari mill-Kunsill Internazzjonali għall-Esplorazzjoni tal-Baħar (ICES). Id-dispożizzjonijiet tal- pjan ta' ġestjoni pluriennali għall-Baħar Baltiku kienu wkoll il-prinċipji gwida tal-eżerċizzju ta' din is-sena. Minbarra li jistabbilixxi t-TACs u l-kwoti għal xi speċijiet, il-Kunsill qabel dwar miżuri addizzjonali bħal: Iż-żamma tal-għeluq fiż-żmien riproduttiv tas-sajf eżistenti għall-bakkaljaw tal-Baltiku tal-Lvant bl-eċċezzjoni ta' sajd purament xjentifiku u sajd kostali fuq skala żgħira bl-użu ta' rkaptu speċifiku. Jiġi estiż il-perijodu tal-għeluq fiż-żmien riproduttiv għall-bakkaljaw fis-Subdiviżjoni 24. Tinżamm il-projbizzjoni fuq is-sajd rikreattiv tal-bakkaljaw tal-Baltiku tal-Lvant, u jinżamm il-limitu mnaqqas tal-qabda għas-sajd rikreattiv tal-bakkaljaw tal-Baltiku tal-Punent. Id-dikjarazzjoni mill-istati membri rilevanti li ma jużawx flessibbiltà minn sena għall-oħra għall-bakkaljaw tal-Baltiku tal-Lvant. Tradizzjonalment, dan ir-regolament jinkludi wkoll emenda għall-opportunitajiet tas-sajd għall-2020 biex jitqies il-parir reċenti għall-merluzz tan-Norveġja. Il-Kunsill għalhekk iddeċieda wkoll dwar l-opportunitajiet tas-sajd għal dan is-sajd importanti li l-istaġun tiegħu ser jibda fil-bidu ta' Novembru. Minħabba li dan l-istokk huwa parzjalment preżenti fl-ilmijiet tar-Renju Unit, it-TAC bħalissa hija stabbilita biss sal-aħħar tas-sena u jeħtieġ li tiġi riveduta dak iż-żmien. Fil-livell reġjonali twettqet ħidma preparatorja li twassal għal qbil malajr permezz tal- BALTFISH , korp li jipprovdi pjattaforma għal diskussjoni dwar kwistjonijiet importanti tas-sajd fil-Baħar Baltiku, bħalissa taħt presidenza tal-Estonja. Qbil tal-Kunsill dwar il-limiti ta' qbid tal-2021 fil-Baħar Baltiku Din ir-riżorsa bħalissa hi disponibbli biss bil-lingwa jew il-lingwi li ġejjin: Infografika - L-iffissar ta' kwoti u limiti tal-qbid Ara l-infografika sħiħa Il-passi li jmiss Sabiex jiġi żgurat id-dħul fis-seħħ ta' dan ir-Regolament sal-1 ta' Novembru biex l-attivitajiet tas-sajd għall-merluzz tan-Norveġja jkomplu, wara l-finalizzazzjoni mill-ġuristi lingwisti, dan il-punt ser jiġi ppreżentat għall-adozzjoni permezz ta' proċedura bil-miktub. Sfond Id-diskussjonijiet tal-lum kienu bbażati fuq proposta tal-Kummissjoni bl-Artikolu 43(3) tat-Trattat dwar il-Funzjonament tal-Unjoni Ewropea (TFUE) bħala l-bażi legali. Skont dan l-artikolu, huwa l-kompitu tal-Kunsill li jadotta miżuri dwar l-istabbiliment u l-allokazzjoni tal-opportunitajiet tas-sajd fil-qafas tal-politika komuni tas-sajd. Għaldaqstant, il-parteċipazzjoni tal-Parlament Ewropew u l-opinjoni tal-Kumitat Ekonomiku u Soċjali Ewropew mhumiex meħtieġa għall-adozzjoni ta' dan ir-regolament. Proposta tal-Kummissjoni Pjan ta' ġestjoni pluriennali tas-sajd għall-Baħar Baltiku Ara l-paġna tal-laqgħa